નારદ એમના પૂર્વજન્મમાં શૂદ્રા માતાને પેટે જન્મ્યા હતા. આ શૂદ્રા માતા જુદાજુદા આશ્રમો કે શ્રેષ્ઠીઓને ત્યાં ભોજન બનાવવું આદિ સેવાઓ કરીને ગુજરાન ચલાવતી. એક ૠષિના આશ્રમમાં બાળક નારદનો સંયોગ અતિથિ તરીકે આવેલા કોઈક તપસ્વી મહાપુરુષ સાથે થયો. આ મહાપુરુષ રોજ જે જ્ઞાનવાર્તા કરતા એનાથી શિશુ નારદ ખૂબ પ્રભાવિત થયા. જ્યારે આ તપસ્વીએ પોતાનો મુકામ ઉઠાવ્યો ત્યારે નારદે એમને પોતાને સાથે લઈ જવા વિનંતિ કરી. તપસ્વીએ એનો ઈન્કાર કરતાં કહ્યું કે તારી ધર્મભાવના અત્યંત ઊંચી છે, પણ ધર્મનું અનુશીલન કર્તવ્યના ભોગે કરી શકાય નહિ. તારી જનેતા એકલી અને વયસ્ક છે. તારે એની સંભાળ લેવી જોઈએ. આ તારું પ્રથમ કર્તવ્ય છે. માતાની વિદાય પછી તું ગમે ત્યાં વિચરી શકે છે.